**Ewa Nikola Swoboda** (s. 26. heinäkuuta 1997 Żory, Sleesian voivodikunta) on puolalainen pikajuoksija, sisäratojen Euroopan-mestari.

Swoboda sijoittui 100 metrin juoksussa neljänneksi Donetskin alle 18-vuotiaiden MM-kilpailuissa 2013 ja viidenneksi alle 20-vuotiaiden MM-kilpailuissa Eugenessa 2014. Nanjingin nuorten olympialaisissa 2014 hänet hylättiin 100 metrin loppukilpailussa. Hän teki 60 metrin juoksun sisäratojen nuorten Euroopan ennätyksen 7,21 Toruńissa helmikuussa 2015. Hän paransi ennätyksen aikaan 7,20 sijoittuessaan kahdeksanneksi Prahan EM-hallikilpailuissa maaliskuussa 2015. Saman vuoden alle 20-vuotiaiden EM-kilpailuissa Eskilstunassa hän saavutti kultaa 100 metrillä ajalla 11,52 ja hopeaa 4 × 100 metrin viestissä.

Swoboda juoksi sisäratojen 60 metrin Puolan ennätyksen ja nuorten Euroopan ennätyksen 7,13 Luxemburgissa tammikuussa 2016. Hän juoksi alle 20-vuotiaiden maailmanennätyksen ja Puolan naisten ennätyksen 7,07 Toruńissa kaksi viikkoa myöhemmin. Hän saavutti samana vuonna 100 metrillä hopeaa Bydgoszczin alle 20-vuotiaiden MM-kilpailuissa ajalla 11,12. Rio de Janeiron olympialaisissa hän karsiutui 100 metrin välierissä.

Swoboda saavutti Belgradin sisäratojen EM-kilpailuissa 2017 hopeaa 60 metrillä ajalla 7,10. Kesäkaudella hän voitti 100 metrillä alle 23-vuotiaiden Euroopan-mestaruuden Bydgoszczissa ajalla 11,42 ja karsiutui Lontoon MM-kilpailuissa saman matkan välierissä. Vuonna 2018 hän karsiutui välierissä sekä Birminghamin MM-hallikilpailujen 60 metrillä että Berliinin EM-kilpailujen 100 metrillä.

Swoboda voitti 60 metrin sisäratojen Euroopan-mestaruuden Glasgow'ssa 2019 ajalla 7,09. Saman vuoden Gävlen alle 23-vuotiaiden EM-kilpailuissa hän saavutti 100 metrillä kultaa ajalla 11,15 ja 4 × 100 metrin viestissä pronssia. Dohan MM-kilpailuissa hän karsiutui 100 metrin välierissä. Sisäratojen MM-kilpailuissa Belgradissa 2022 hän sijoittui 60 metrillä neljänneksi ajalla 7,04. Kesällä 2022 hän karsiutui Eugenen MM-kilpailuissa 100 metrin välierissä sekä sijoittui Münchenin EM-kilpailuissa 100 metrillä neljänneksi ja saavutti pikaviestissä hopeaa. Hän saavutti Istanbulin EM-hallikilpailuissa 2023 hopeaa 60 metrillä ajalla 7,09. Budapestin MM-kilpailuissa 2023 hän sijoittui 100 metrillä kuudenneksi ajalla 10,97. Hän on kautta aikain ensimmäinen puolalainen nainen joka on juossut MM-kilpailuiden 100 metrin loppukilpailussa.

Swoboda on voittanut Puolan-mestaruuden 100 metrillä 2016–2020, 2022 ja 2023 sekä sisäradoilla 60 metrillä 2015, 2017, 2018–2019 ja 2021–2023.

Henkilökohtaiset ennätykset
---------------------------

### Ulkoradat

| *Laji* | *Aika* | *Paikka* | *Päivä* |
| --- | --- | --- | --- |
| **100 m** | 10,94 | Chorzów | 16. heinäkuuta 2023 |
| **200 m** | 23,79 | Linz | 17. kesäkuuta 2018 |

### Sisäradat

| *Laji* | *Aika* | *Paikka* | *Päivä* |
| --- | --- | --- | --- |
| **60 m** | 6,99 | Toruń | 5. helmikuuta 2022 |
| **200 m** | 24,55 | Spala | 12. tammikuuta 2014 |

Huomautukset
------------

1. ↑  Swoboda sijoittui alun perin pronssille, mutta nousi myöhemmin hopeasijalle kun toiseksi sijoittunut Olesja Povh’ hylättiin dopingin takia.

Lähteet
-------

1. ↑  Ewa Swoboda *Olympedia*.  (englanniksi)
2. 1 2 3 4 5 6 7 8  Ewa Swoboda Kansainvälinen yleisurheiluliitto.  (englanniksi)
3. 1 2 3 4 5 6 7 8  Ewa Swoboda Tilastopaja (vaatii kirjautumisen, maksullinen palvelu).  (englanniksi)
4. ↑  Nachträgliche Medaillenfreude für Mujinga Kambundji *www.swiss-athletics.ch*.  15.9.2020. Viitattu 15.4.2022. (saksaksi)
5. ↑  Olli Kivioja: Uskomaton episodi MM-kulisseissa: tähtijuoksija pöyristyi kohtelustaan – ääni kellossa muuttui, kun hän tajusi, mistä oli kyse *Ilta-Sanomat*.  21.8.2023. Viitattu 22.8.2023.

Aiheesta muualla
----------------

* Kuvia tai muita tiedostoja aiheesta **Ewa Swoboda** Wikimedia Commonsissa

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Puola

 |
|  |
| Henkilöt | 
* World Athletics
* Tilastopaja 🔒

 |

 |